**ACTA DEL PLE ORDINARI DE L’AJUNTAMENT DE CÀNOVES i SAMALÚS. PLE Nº9**

**30-11-2017**

Mª CARMEN BARRIO JULIO (NIU)

DAVID GARCIA FERNANDEZ (NIU)

ESTER VILLANUEVA MARSAL (NIU)

JOAN CARLES CUSELL I GALÍCIA (ERC)

CRISTINA SERRA I PAGÈS (ERC)

JOSÉ LUIS LÓPEZ CARRASCO (PSC)

Mª LOURDES AGUILERA BEDMAR (PSC)

Mª PILAR LOSADA LÓPEZ (PSC)

NURIA SANCHEZ LIRIA (PSC)

ANTONIO RUIZ VENTURA (PSC)

SECRETARI: Francesc d'A. Serras i Ortuño

A Cànoves i Samalús a les vint hores del dia 30 de novembre de 2017, a l’efecte de procedir a celebrar sessió plenària de caràcter ordinari, sota la Presidència de l’Alcalde Sr. Josep Cuch i Codina, es reuneixen els Srs. i Sres. Regidors i Regidores al marge enumerats, assistits pel Secretari que dóna fe de l’acte.

**1- DONAR COMPTE DELS DECRETS D’ALCALDIA DICTATS FINS LA DATA**

Per part del Sr. Secretari es dona lectura als Decrets d’Alcaldia dictats fins la data. El Ple en queda assabentat.

**2- PROPOSTA D’APROVACIÓ INICIAL DEL PRESSUPOST ÚNIC D’INGRESSOS I DESPESES DE L’AJUNTAMENT DE CÀNOVES I SAMALÚS PER L’EXERCICI 2018, AIXÍ COM LES SEVES BASES D’EXECUCIÓ I LA PLANTILLA DE PERSONAL**

Per part del Sr. Secretari es dona lectura a la següent proposta:

**PROPOSTA DE L’ALCALDIA RELATIVA A L’APROVACIÓ INICIAL DEL PRESSUPOST GENERAL PER A L'EXERCICI ECONÒMIC 2018**

Format el Pressupost General d'aquest Ajuntament corresponent a l'exercici econòmic 2018, així com, les seves Bases d'Execució i la plantilla de personal comprensiva de tots els llocs de treball, de conformitat amb el que es disposa en els articles 168 i 169 del Text Refós de la Llei Reguladora d'Hisendes Locals aprovat per Reial decret Legislatiu 2/2004, de 5 de març, i l'article 18 del Reial decret 500/1990, de 20 d'abril, pel qual es desenvolupa el Capítol I del Títol VI de la Llei 39/1988.

Vist i conegut el contingut dels informes de l'Interventor municipal, d’aquesta data, i

Vist l'Informe d'Intervenció d'Avaluació del Compliment de l'Objectiu d'Estabilitat Pressupostària del que es desprèn que la situació és *d’equilibri.*

Vist l'Informe d'Intervenció d’Avaluació del Compliment de la Regla de despesa del que es desprèn que la situació és de *compliment.*

**ACORD**

**PRIMER.** Aprovar inicialment el Pressupost General d'aquest Ajuntament, per a l'exercici econòmic 2018, juntament amb les seves Bases d'execució, i el resum de la qual per capítols és el següent:

|  |  |  |  |
| --- | --- | --- | --- |
|  |  |  |  |
|  | **ESTAT DE DESPESES** |  |
|  |  |   |  |
|  |  |  |  |
|  | **A.1. OPERACIONS CORRENTS** | **2.830.788,57 €** |  |
|  | CAPÍTOL 1: Despeses de Personal | 981.867,80 €  |  |
|  | CAPÍTOL 2: Despeses Corrents en Béns i Serveis | 1.580.660,77 € |  |
|  | CAPÍTOL 3: Despeses Financeres | 1.500,00 € |  |
|  | CAPÍTOL 4: Transferències Corrents | 266.760,00 € |  |
|  |   |   |  |
|  | **A.2. OPERACIONS DE CAPITAL** | **532.458,15 €** |  |
|  | CAPÍTOL 6: Inversions Reals | 532.458,15 € |  |
|  | CAPÍTOL 7: Transferències de Capital | 0,00 € |  |
|  | **B) OPERACIONS FINANCERES** | **0,00 €** |  |
|  | CAPÍTOL 8: Actius Financers | 0,00 € |  |
|  | CAPÍTOL 9: Passius Financers | 0,00 € |  |
|  |  |   |  |
|  | **TOTAL:** | **3.363.246,72 €** |  |
|  |  |  |  |
|  |  |  |  |
|  | **ESTAT D'INGRESSOS** |  |
|  |  |   |  |
|  |  |  |  |
|  | **A.1. OPERACIONS CORRENTS** | **3.088.246,72 €** |  |
|  | CAPÍTOL 1: Impostos Directes | 1.664.000,00 € |  |
|  | CAPÍTOL 2: Impostos Indirectes | 15.000,00 € |  |
|  | CAPÍTOL 3: Taxes, Preus Públics i altres Ingressos | 453.400,00 € |  |
|  | CAPÍTOL 4: Transferències Corrents | 947.746,72 € |  |
|  | CAPÍTOL 5: Ingressos Patrimonials | 8.100,00 € |  |
|  | **A.2. OPERACIONS DE CAPITAL** | **275.000 €** |  |
|  | CAPÍTOL 6: Alienació d'Inversions Reals | 0,00 € |  |
|  | CAPÍTOL 7: Transferències de Capital | 275.000 € |  |
|  | **B) OPERACIONS FINANCERES** | **0,00 €** |  |
|  | CAPÍTOL 8: Actius Financers | 0,00 € |  |
|  | CAPÍTOL 9: Passius Financers | 0,00 € |  |
|  |  |   |  |
|  | **TOTAL:** | **3.363.246,72 €** |  |
|  |  |  |  |

**SEGON.** Aprovar inicialment la plantilla de personal, comprensiva de tots els llocs de treball reservats a funcionaris, personal laboral i personal eventual.

**TERCER.** Exposar al públic el Pressupost General pel 2018, les Bases d'Execució, la Relació de Llocs de Treball i plantilla de personal aprovats, per termini de quinze dies, mitjançant anuncis en *el Butlletí Oficial de la Província, pàgina web de l’Ajuntament* i tauler d'anuncis de l'Ajuntament, a l'efecte de presentació de reclamacions pels interessats.

**QUART.** Considerar elevats a definitius aquests Acords en el cas que no es presenti cap reclamació.

**CINQUÈ.** Remetre còpia a l'Administració de l'Estat, així com, a la Direcció General d’Administració Local i la Sindicatura de Comptes*.”*

Per part del Sr. Alcalde es fa una lectura detallada de totes i cada una de les partides del pressupost de despeses, fent constar el motiu del seu import i senyala que es tracta d’un pressupost anivellat i ajustat a la realitat. Principalment es refereix a les inversions del capítol VI – en especial el cobriment de la pista poliesportiva – l’adquisició d’una màquina escombradora, la col·locació de gronxadors així com les inversions en manteniment de vies públiques i camins, un recull de la història audiovisual del poble i la compra d'una nova tarima per a l’ús de totes les associacions del municipi. Fa esment també de l’augment de 15.000 € a la partida de festes populars perquè l’ajuntament es farà càrrec de la Fira de Sant Ponç.

Per part de la Sra. Aguilera, del grup municipal del PSC, es fan les següents consideracions:

Que el cautxú que es vol posar a la zona dels gronxadors està prohibit. El Sr. Alcalde manifesta que es demanarà l’oportú informe tècnic.

Que caldria fer gestions per intentar que la Generalitat o l’Ajuntament de Sant Pere es fes càrrec d’una part de l’augment del cost del transport, manifestant el Sr. Alcalde que la Generalitat diu que ara no pot fer cap altre aportació.

Que voldria saber perquè ha pujat 2000 euros més el dinar d’homenatge a la vellesa manifestant el Sr. Alcalde que tot s’encareix.

Que voldria saber les mides de la tarima que es vol adquirir, manifestant el Sr. Alcalde que encara no es tenen els pressupostos.

El Sr. López manifesta que creu que en el pressupost falta planificació del model de poble que es vol i que el seu grup farà al·legacions. Manifesta també que cal netejar els carrers, netejar el clavegueram i fer una campanya de sensibilització per reduir costos de l’eliminació de deixalles. Afegeix també que 2.000 € per turisme li sembla molt poc i recorda que encara no s’ha baixat l’IBI i que el grup socialista té fórmules per fer-ho. En relació a la estabilitat pressupostaria manifesta que aquesta és una tasca que fa l’Interventor a qui li agraeix la seva feina.

El Sr. Alcalde manifesta que no s’ha pogut baixar l’IBI perquè hi havia un deute de 1.496.000 € que cal pagar i que a final de 2017 el deute pendent serà de 710.000 €

El Sr. Cusell d’ERC manifesta, que s’alegra de l’existència d’un romanent per poder pagar deutes antics així com de les subvencions que ja estan confirmades. En relació a les despeses manifesta que, possiblement, faran al·legacions en relació a la formació de personal, la ubicació de la pista – per tal de que es mantingui en la seva ubicació actual – també sobre la quantitat destinada a turisme, a definir un mapa d’equipaments i sobre l’IBI que hauria de baixar.

Felicita a l ‘equip de govern en altres temes que, segons el regidor, es treballen molt bé com son les bases, joventut, etc...

En relació a la plantilla de personal manifesta que és millorable i que cal obrir un diàleg amb el PSC per poder fer mes coses de forma conjunta.

Abans de la votació el regidor Sr. López manifesta que li hagués agradat poder votar la plantilla separada del pressupost i vol que consti que el seu grup està d’acord amb la plantilla que es presenta.

Posada la proposta a votació és aprovada per majoria absoluta amb els vots a favor dels regidors de NiU i ERC i l’abstenció dels regidors del PSC.

**3-APROVACIÓ INICIAL RELACIÓ DE LLOCS DE TREBALL**

Per part del Sr. Secretari es dona lectura a la proposta següent:

**PROPOSTA AL PLENARI D’ACORD D'APROVACIÓ INICIAL DE LA RELACIÓ DE LLOCS DE TREBALL**

Atès que, de conformitat amb la Providència de l’Alcaldia, va ser emès informe de Secretaria referent al procediment a seguir i a la Legislació aplicable en el procediment d'aprovació de la Relació de Llocs de Treball.

Considerant el projecte de Relació de Llocs de Treball no ha sofert cap variació respecte al de 2017.

Considerant que, en l'informe d'Intervenció queda acreditat que en el Pressupost municipal vigent hi ha consignació suficient i adequada per a atendre les obligacions econòmiques que es deriven de la Relació de Llocs de Treball.

Considerant que la Relació de Llocs de Treball no suposa alteració de la plantilla de personal actualment vigent.

De conformitat amb el que disposen els articles 32 del Decret 214/1990, de 30 de juliol, pel qual s'aprova el Reglament del personal al servei de les entitats locals, l’article 74 de R.D.L. 5/2015, de 30 d’octubre, pel que s’aprova el text refós de la Llei de l’Estatut Bàsic de l’Empleat Públic i l’article 52 del Decret Legislatiu 2/2003, de 28 d'abril, pel qual s'aprova el Text refós de la Llei municipal i de règim local a Catalunya, a proposta de la Comissió Informativa de Personal, el Ple adopta per majoria simple el següent:

**ACORD**

**PRIMER.** Aprovar inicialment la Relació de Llocs de Treball d'aquest Ajuntament, amb el text que figura en l'expedient.

**SEGON.** Exposar al públic l'esmentada relació, durant el termini de quinze dies hàbils a comptar de l'endemà de la publicació del corresponent anunci en el Butlletí Oficial de la Província, durant els quals els interessats podran examinar-la i presentar reclamacions davant el Ple. La relació es considerarà definitivament aprovada si durant l'esmentat termini no s'haguessin presentat reclamacions; en cas contrari, el Ple disposarà del termini d'un mes per resoldre-les.

**TERCER.** Un cop aprovada definitivament, la Relació de Llocs de Treball es publicarà íntegrament en el termini de trenta dies al Butlletí Oficial de la Província i al Diari Oficial de la Generalitat de Catalunya, i es remet una còpia de la mateixa a l'Administració de l'Estat i al Departament de Governació de la Generalitat.

El Sr. Alcalde manifesta que és la mateixa de l’exercici anterior i que s’està fent la valoració de llocs de treball. El Sr. López manifesta que caldria esperar a que finalitzes la valoració dels llocs de treball i després aprovar la RLT, afegint que el Sr. Garzón hauria de ser oficial de primera, i segueix com a peó.

El Sr. Cusell manifesta que les RLT sempre son difícils de fer i que el seu grup votarà a favor però farà al·legacions. Manifesta que és millor posar noms i no publicar-los.

Posada la proposta a votació és aprovada per majoria absoluta amb els vots a favor dels regidors de NiU i ERC i l’abstenció dels regidors del PSC.

**4- AFERS URGENTS**

No se’n presenten.

**5- PRECS I PREGUNTES**

**En atenció a la presencia de veïns interesants en la primera pregunta presentada pel PSC, s’acorda deixar aquesta pel final.**

Pel Sr. Secretari es dona lectura a les preguntes presentades pel PSC i en negreta es fan constar les respostes:

2.- últimament hem tingut l’ocasió de sol.licitar l’espai de la sala de plens per reunir a la militància de l’agrupació i ens hem adonat que no estan en un lloc preferent de la sala de reunions ni la bandera espanyola ni la foto del rei Felip IV. Creiem que aquesta actuació és contrària a dret per la raó que la legislació exigeix que tant la bandera d’Espanya com la fotografia del rei estiguin en un lloc preferent de la sala. Ens poden donar alguna explicació al respecte?.

**El Sr. Alcalde manifesta que abans hi havia una foto del Rei Joan Carles pero que la sala és polivalent i la foto no té perquè ser-hi sempre. El Sr. López manifesta que interposarà accions legals perquè els símbols s’han de respectar.**

3.- Quina empresa s’ha encarregat de fer la tala d’arbres per les franges de les urbanitzacions?

**El Sr. Alcalde manifesta que a Can Volart ho ha fet els Avis de la Fusta, a Ca L’Esmandia, Presseguer i al Mirador del Montseny, Aid Shida.**

4.- La terra sostreta al fer els carrers de ca l’Esmandia va quedar emmagatzemada en el “Camp de futbol” de la Urbanització. Aquests dies enrere l’han estat repartint per la superfície. Està contemplat en el projecte dels carrers que aquestes terres havien de quedar-se allà?.

**El Sr. Alcalde manifesta que estava contemplat com una ocupació temporal per després portar-les a l’abocador però que quedaran per arranjar el camp de futbol. El Sr. López pregunta si hi ha informe dels serveis tècnics perquè és una zona inundable, afegint la Sra. Aguilera que caldrà veure que passa amb els diners que la empresa s’ha estalviat.**

5.- Preguntem a l'alcaldia, per sisena vegada, si han reclamats els 153.776,26 € retinguts per la Generalitat de Catalunya per no aportar la documentació requerida a temps per part d'aquest ajuntament.

**El Sr. Alcalde manifesta que si que s’han reclamat.**

6.- Ens han comentat que a la propera Cursa del Senglar el cronometratge anirà a càrrec de l'empresa que té el Sr. David García, regidor d'esports d'aquest mateix ajuntament. És això cert?

**El Sr. García manifesta que ell no té cap empresa, replicant el Sr. López que el regidor ja ha cobrat 700 € d’una subvenció, replicant el Sr. García que era una entitat qui els cobrava. El Sr. López afegeix que, en qualsevol cas, és poc ètic. El Sr. Alcalde manifesta que es va donar una subvenció a una associació, no a un particular.**

7.- Ha arribat al consistori alguna demanda per part del treballador Manuel Garzón Agredano?

**El Sr. Alcalde manifesta que si i que demana la nul·litat de la RLT.**

8.- Des que Niu ostenta l’alcaldia del municipi quina empresa ha fet el dinar de festa major de “Homenatge a la Vellesa”?

**El Sr. Alcalde manifesta que han participat diferents empreses, i que es vol donar negoci a la gent d’aquí:**

**-Lluis Vallès, se li ha comprat els petits obsequis i la Casa del Bosc (2533 €) i Can Mateuet (6452€) i Canel·la – col·laboració – s’han fet càrrec del dinar.**

1.- S’han dirigit a nosaltres nombrosos veïns de Can Volart preocupats per la instal.lació d’una antena. Quin tipus d’antena és? Existeix algun tipus d’acord en junta de govern, conveni, etc..., projecte i/o estudi tècnic per la instal.lació de la mateixa?.

**El Sr. Alcalde manifesta que també ha tingut queixes i que es farà una reunió però que en qualsevol cas, es tracta d’un repetidor de 12 volts, no d’una antena de telefonia. El Sr. López manifesta que no s’ha preguntat als veïns responent el Sr. Alcalde que, al no tractar-se d’una antena, sinó d’un repetidor que ha de tenir línia visual, no fa falta.**

El Sr. Alcalde dona la paraula a diferents veïns del públic però abans aixeca la sessió a les 22.00 hores, acordant-se la redacció de l’esborrany de l’acte d’acord amb els paràmetres que disposa l’article 110 del Decret Legislatiu 2/2003, de 28 d'abril, pel qual s'aprova el Text refós de la Llei municipal i de règim local de Catalunya.